CELEX: 32014D0467
Language: et
Date: 2014-07-14 00:00:00
Title: 2014/467/EL: Nõukogu otsus, 14. juuli 2014 , millega pikendatakse nõukogu otsuse 2011/492/EL kehtivust ja peatatakse selle sobivate meetmete kohaldamine

18.7.2014   
            
            
               ET
            
            
               Euroopa Liidu Teataja
            
            
               L 212/12
            
         NÕUKOGU OTSUS,
   14. juuli 2014,
   millega pikendatakse nõukogu otsuse 2011/492/EL kehtivust ja peatatakse selle sobivate meetmete kohaldamine
   
      (2014/467/EL)
   
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-ELi partnerlusleping”), millele on alla kirjutatud Cotonous 23. juunil 2000 (1) ja mida on viimati muudetud 22. juunil 2010 Burkina Fasos Ouagadougous, (2) eriti selle artiklit 96,
   võttes arvesse nõukogus kokku tulnud liikmesriikide valitsuste esindajate sisekokkulepet AKV-ELi partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu otsusega 2011/492/EL (4) viidi lõpule Guinea-Bissau Vabariigiga AKV-ELi partnerluslepingu artikli 96 alusel peetud nõupidamine ning võeti nimetatud otsuse lisas sätestatud sobivad meetmed.
            
         
               (2)
            
            
               Nõukogu otsusega 2013/385/EL (5) muudeti nõukogu otsust 2011/492/EL, eesmärgiga pikendada sobivate meetmete kohaldamisaega ühe aasta võrra kuni 19. juulini 2014.
            
         
               (3)
            
            
               AKV-ELi partnerluslepingu artiklis 9 osutatud olulisi lepinguosasid rikutakse jätkuvalt ning praegune olukord Guinea-Bissaus ei taga inimõiguste, demokraatlike põhimõtete ega õigusriigi austamist. Seetõttu on kohane pikendada nõukogu otsuse 2011/492/EL kehtivust ühe aasta võrra.
            
         
               (4)
            
            
               Võttes siiski arvesse rahumeelsete, vabade ja usaldusväärsete valimiste korraldamist 13. aprillil 2014 ja 18. mail 2014, mis on oluline samm suurema demokraatia ja stabiilsuse saavutamisel, ning selleks, et teha koostööd demokraatlikult valitud ametivõimudega ning neid otse toetada demokraatlike institutsioonide tugevdamisel, ühiskonna lepitamisel ja Guinea-Bissau sotsiaal-majanduslikul arendamisel, tuleks nõukogu määruses 2011/492/EL kehtestatud sobivate meetmete kohaldamine peatada.
            
         
               (5)
            
            
               Käesolev otsus tuleks vaadata läbi kuus kuud pärast selle jõustumist,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2011/492/EL ja selle sobivate meetmete kehtivust pikendatakse 19. juulini 2015. Sobivate meetmete kohaldamine aga peatatakse.
   Sobivad meetmed vaadatakse pidevalt uuesti läbi ning neid hakatakse taas kohaldama, kui olukord Guinea-Bissaus peaks olulisel määral halvenema. Sellised meetmed vaadatakse igal juhul läbi kuue kuu järel pärast käesoleva otsuse jõustumist.
   Artikkel 2
   Käesoleva otsuse lisas esitatud kiri edastatakse Guinea-Bissau ametiasutustele.
   Artikkel 3
   Käesolev otsus jõustub selle vastuvõtmise kuupäeval.
   
      Brüssel, 14. juuli 2014
      
         
            Nõukogu nimel
         
         
            eesistuja
         
         M. MARTINA
      
   
   
      (1)  EÜT L 317, 15.12.2000, lk 3.
   
      (2)  Leping, millega muudetakse teist korda partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa ühenduse ja selle liikmesriikide vahel, millele on alla kirjutatud 23. juunil 2000 Cotonous ja mida on muudetud esimest korda 25. juunil 2005 Luxembourgis (ELT L 287, 4.11.2010, lk 3).
   
      (3)  EÜT L 317, 15.12.2000, lk 376, muudetud nõukogus kokku tulnud liikmesriikide valitsuste esindajate sisekokkuleppega, millega muudetakse 18. septembri 2000. aasta sisekokkulepet AKV–EÜ partnerluslepingu rakendamiseks võetavate meetmete ja järgitavate menetluste kohta (ELT L 247, 9.9.2006, lk 48).
   
      (4)  Nõukogu 18. juuli 2011. aasta otsus 2011/492/EL, millega lõpetatakse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise koostöölepingu artikli 96 kohane nõupidamine Guinea-Bissau Vabariigiga (ELT L 203, 6.8.2011, lk 2).
   
      (5)  Nõukogu 15. juuli 2013. aasta otsus 2013/385/EL, millega pikendatakse otsuses 2011/492/EL sätestatud sobivate meetmete kohaldamisaega Guinea-Bissau Vabariigi osas ning muudetakse nimetatud otsust (ELT L 194, 17.7.2013, lk 6).
   
      LISA
       
      Lugupeetud Guinea-Bissau Vabariigi president
      Lugupeetud Guinea-Bissau Vabariigi peaminister
      Pärast 29. märtsil 2011 Brüsselis toimunud AKV-ELi partnerluslepingu artikli 96 kohast nõupidamist otsustas Euroopa Liit 18. juulil 2011 võtta nõukogu otsusega 2011/492/EL vastu sobivad meetmed, sealhulgas vastastikuste kohustuste kava koostöö järgjärguliseks taastamiseks Euroopa Liiduga.
      Nõukogu otsusega 2013/385/EL pikendati nõukogu otsust 2011/492/EL ühe aasta võrra ja see kehtib kuni 19. juulini 2014.
      Viimase kaheteistkümne kuu jooksul, kui ametis on olnud ajutised ametivõimud, ei ole tehtud edusamme inimõiguste austamise, karistamatusevastase võitluse ega julgeolekureformi valdkonnas ning samuti ei ole astutud samme võitluses ebaseadusliku kauplemise, eelkõige ebaseadusliku uimastikaubandusega, nagu on ette nähtud vastastikuste kohustuste kavas koostöö taastamiseks Euroopa Liiduga.
      Euroopa Liit peab aga lootustandvaks, et 13. aprillil 2014 ja 18. mail 2014 korraldati vabad, rahumeelsed ja usaldusväärsed parlamendi- ja presidendivalimised, mis kujutavad endast olulist sammu demokraatia ja stabiilsuse edendamisel riigis. Kooskõlas nõukogu otsuses 2011/492/EL sätestatuga on Euroopa Liit seetõttu otsustanud peatada Cotonou lepingu artikli 96 kohased meetmed, et teiste rahvusvaheliste partneritega ühiselt tegutsedes olla suuteline tegema koostööd demokraatlikult valitud ametivõimudega ja toetada neid otse nende jõupingutustes riiki tugevdada, lepitada ja arendada.
      Euroopa Liit peab äärmiselt oluliseks Cotonou lepingu artikli 9 sätteid, kuna inimõigused, demokraatlikud institutsioonid ja õigusriigi põhimõtted on Euroopa Liidu ja Guinea-Bissau vaheliste suhete tähtsaimaks aluseks. Euroopa Liit jätkab riigis valitseva olukorra hoolikat jälgimist.
      Guinea-Bissau on vastamisi keeruliste poliitiliste ja sotsiaal-majanduslike probleemidega, kuid oleme kindlad, et püüate kõikide poliitiliste rühmadega dialoogi pidades võtta vastu vajalikud otsused nii majandus- kui ka finantsvaldkonnas, samuti julgeolekureformi olulisimates valdkondades ja võitluseks karistamatuse vastu.
      Euroopa Liit on endiselt kindlalt pühendunud partnerlusele Guinea-Bissau rahvaga. Käesolev Euroopa Liidu otsus peatada sobivate meetmete kohaldamine ning osaleda dialoogis ja koostöös seaduslike ametivõimudega peaks andma uue hoo Euroopa Liidu ja Guinea-Bissau vahelistele suhetele eesmärgiga kõnealuseid kahepoolseid suhteid normaliseerida. Siiski kehtivad endiselt AKV-ELi partnerluslepingu artikli 96 kohasel nõupidamisel võetud kohustused ja Euroopa Liit eeldab, et Teie valitsus teeb kõik võimaliku, et need täidetakse esmajärjekorras.
      Euroopa Liit kutsub kõiki osapooli kasutama võimalust edendada riigis demokraatia stabiilsust, õigusriiki, inimõiguste austamist ja sotsiaal-majanduslikku arengut.
      Lugupidamisega
      
         Nõukogu nimel
         kõrge esindaja
         C. ASHTON
      
      
         Komisjoni nimel
         volinik
         A. PIEBALGS